**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 02.05.2018, ora 08.00 – 03.05.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 03.05.2018, ora 07.00**

**RÂURI**

**Debitele au fost, în general, în uşoară scădere**, exceptând râurile din bazinele hidrografice: Vișeu, Iza, Tur, Someșul Mic, Arieș, Caraș, Nera, Cerna, Vedea, Buzău, Trotuș, Moldova, Suceava, afluenții Prutului, râurile din Dobrogea, bazinele superioare și mijlocii ale Crasnei, Barcăului, Crișurilor, bazinele mijlocii și inferioare ale Oltului, Argeșului și Bistriței, unde au fost relativ staționare.

Creşteri izolate de niveluri şi debite datorită precipitațiilor căzute în interval sub formă de aversă s-au înregistrat pe unele râuri mici din bazinele hidrografice Vișeu, Iza, bazinele superioare ale Turului și Crișului Repede.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe cursul superior al Bistriței şi pe râurile din Dobrogea și mai mici (sub 30% din normalele lunare) pe râurile din bazinele hidrografice: Tur, Iara, Cerna, Suceava, Putna, Rm. Sărat, Bârlad, bazinul superior al Timișului şi pe afluenții Prutului şi Buzăului.

În interval a fost emisă o **ATENŢIONARE HIDROLOGICĂ** pentru fenomene imediate.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi relativ staționare**, exceptând râurile din bazinele hidrografice: Vișeu, Iza, Tur, Someș, bazinul mijlociu și inferior al Mureșului, unde vor fi în scădere ușoară.

Sunt posibile creşteri izolate de niveluri şi debite pe unele râuri mici din sud-vestul ţării și zona de munte, ca urmare a precipitațiilor slabe prevăzute sub formă de aversă.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 02 – 03.05.2018 a fost în scădere, având valoarea de 6900 m3/s, sub media multianuală a lunii mai (7250 m3/s)**.

În aval de Porţile de Fier debitele au fost în scădere.

Nivelurile se situează peste **FAZA I DE APĂRARE** la staţiile hidrometrice: Isaccea (380+30)-jud. TL și Tulcea (320+4)-jud. TL.

**Debitul la intrarea în ţară (secţiunea Baziaş) va fi în scădere (6600 m3/s).**

În aval de Porţile de Fier debitele vor fi în scădere.

Nivelurile se vor mai situa peste **FAZA I DE APĂRARE** pe sectorul Isaccea – Tulcea, județul Tulcea.

***Se situează în faza I de apărare următoarele sectoare de dig:***

- Ciobanu-Gârliciu (km 19+150, km 21+950, C2 km 25+450) – jud. Constanța;

- Gârliciu-Dăeni, Ostrov-Peceneaga, Peceneaga-Turcoaia, Măcin-Igliţa–Carcaliu, 23 August-Grindu, Smârdan-23 August-I, Smârdan-23 August-II, Grindu-Canton km 30, Crişan, Sf. Gheorghe, dig loc. Mahmudia, Periprava, dig loc. Măcin, dig loc. Chilia Veche, dig loc. Smârdan - jud. Tulcea;

- Bădălan – jud. Galați;

- Brăila-Dunare-Siret, Călmățui-Gropeni-Chiscani comp. I, II şi III, Vărsătura, Noianu-Chiscani, Municipiu şi Băndoiu, Bălaia, Maicanu, Lungulețu şi Gemenele din I.M.B -jud. Brăila.

***Se situează în faza a II-a de apărare următoarele sectoare de dig:***

- Canton km 30-Ciulineţ, Ciulineţ-Isaccea, T. Vladimirescu, Gorgova, R3, dig loc. Nufăru-Victoria, dig şosea Măcin-Smârdan – jud. Tulcea

- Filipoiu din I.M.B. - jud. Brăila;

***Se situează în faza a III-a de apărare următoarele sectoare de dig:***

- R4 - jud. Tulcea;

**2.** **Situaţia meteorologică în intervalul 02.05.2018, ora 09.00 – 03.05.2018, ora 06.00**

**ÎN ŢARĂ**

Vremea a fost predominant frumoasă şi deosebit de caldă. Cerul a fost senin, exceptând extremitatea de nord-vest, unde după-amiaza şi seara a prezentat înnorări temporar accentuate. În zona Munţilor Apuseni şi în nordul Carpaţilor Orientali, s-au semnalat frecvente descărcări electrice şi, pe arii restrânse, averse ce au avut şi caracter torenţial. Vântul a suflat slab şi moderat, cu intensificări în sudul Banatului şi pe crestele Carpaţilor Meridionali, cu viteze la rafală de peste 55 km/h şi la cote mai reduse, pe spaţii mici, în sudul Transilvaniei, Oltenia şi vestul Munteniei. În sud-estul ţării, la sfârşitul intervalului, local s-a format ceaţă. Temperaturile maxime s-au încadrat între 19 grade la Mangalia şi 32 de grade la Timişoara, Oradea şi Chişineu Criş. La ora 06.00, valorile termice erau cuprinse între 2 grade la Miercurea Ciuc şi Întorsura Buzăului şi 21 de grade la Moldova Nouă.

***Observaţie:*** *începand de ieri, de la ora 06.00, au fost în vigoare 12 mesaje privind fenomene meteorologice periculoase imediate: 1 avertizare cod portocaliu emisă de SRPV Cluj-Napoca; 11 atenţionări cod galben, emise după cum urmează: 6 de SRPV Cluj-Napoca, 4 de SRPV Timisoara şi 1 de CNPM Bucureşti pentru Muntenia.*

**LA BUCUREŞTI**

Vremea s-a menţinut frumoasă şi deosebit de caldă. Cerul a fost senin, iar vântul a suflat slab şi moderat. Temperatura maximă a fost de 27 de grade la Afumaţi şi Băneasa şi 28 de grade la Filaret. La ora 06.00, se înregistrau 12 grade la Afumați şi Băneasa şi 13 grade la Filaret.

**3. Prognoza meteorologică în intervalul 03.05.2018, ora 09.00 – 04.05.2018, ora 09.00**

**ÎN ŢARĂ**

Vremea va fi, în general, frumoasă şi deosebit de caldă. Cerul va fi variabil, iar în regiunile sud-vestice şi la munte, mai ales după-amiaza şi seara, vor fi înnorări temporar accentuate, dar numai izolat averse şi descărcări electrice. Vântul va sufla slab şi moderat, cu unele intensificări îndeosebi în sudul Banatului şi în zona montană, dar şi în timpul ploilor. Temperaturile maxime se vor încadra, între 25 şi 32 de grade, mai coborâte pe litoral, până în jurul valorii de 20 de grade, iar cele minime vor fi de la 5 grade în depresiunile Carpaţilor Orientali, până spre 17...19 grade în Dealurile de Vest. Dimineaţa şi noaptea, în sud-est, pe arii restrânse se va semnala ceaţă.

**LA BUCUREŞTI**

Vremea va frumoasă şi deosebit de caldă. Cerul va fi variabil, iar vântul va sufla slab şi moderat. Temperatura maximă va fi de 28...30 de grade, iar cea minimă de 12...14 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**S.G.A. Suceava** informează despre producerea unei poluări accidentale a apei pârâului Târgului, afluent al râului Şomuzul Mare, la data de 02.05.2018, în zona municipiului Fălticeni, judeţul Suceava, ca urmare a evacuării de ape uzate neepurate, din cauza unei noi avarii (obturare) pe colectorul de canalizare din administrarea ACET SA Suceava (în aval, la aproximativ 1000 m de zona în care s-a lucrat anterior). Personalul ACET SA Fălticeni a intervenit cu o echipă de reparaţii şi se vor face analize de laborator pentru monitorizarea calităţii apei deversate. Reprezentanţi ai S.G.A. Suceava s-au deplasat în teren pentru verificarea aspectelor semnalate şi prelevarea de probe de apă.

**A.B.A. Argeş-Vedea** informează despre producerea unei poluări a apei pârâului Bascov, afluent al râului Argeş, la data de 02.05.2018, în zona localităţii Bascov, judeţul Argeş, manifestată printr-o culoare albastru închis a apei. Se va reveni cu informaţii suplimentare.

**S.G.A. Braşov** revine cu informaţii despre poluarea apei pârâului Părău, afluent al râului Olt, produsă la data de 30.04.2018, la ora 12.00, în zona localităţii Părău, judeţul Braşov, ca urmare a unui accident rutier pe DN 1S. S-au scurs circa 80-100 litri de carburant din rezervorul unei cisterne care s-a răsturnat în albia pârâului Părău. Reprezentanţii S.G.A. Braşov au acţionat cu 5 saci de material absorbant şi au transvazat carburantul din rezervor în butoaie de plastic. S-au prelevat probe de apă.

**2.3. Pe Marea Neagră**

**A.B.A. Dobrogea-Litoral** informează despre producerea, la data de 02.05.2018, la ora 09.00, unei poluări accidentale a apei mării, cu o cantitate redusă de motorină provenită de la velierul SHARLYN, pavilion UK, acostat în Portul Turistic Tomis. Reprezentanţii SC Tomis Marina Management au imprăştiat material absorbant pe suprafaţa mării. Comandantul navei a fost sancţionat cu suma de 8000 lei.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru perioada 27.04.2018-01.05.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

**Comisariatul Județean Cluj din cadrul Gărzii Naționale de Mediu** informează că la data de 03.05.2018, în jurul orei 01.30, reprezentanţii R.A.D.P. Cluj au semnalat izbucnirea unui incendiu la depozitul temporar de deşeuri menajere din zona municipiului Cluj-Napoca. I.S.U. Cluj a intervenit pentru stingerea incendiului. Cauzele producerii incendiului nu se cunosc la acest moment.

1. **În domeniul solului şi vegetaţiei**

**Garda Forestieră Braşov** informează despre producerea unui incendiu de litieră, la data de 01.05.2018, la ora 17.00, pe raza O.S. Lunca Bradului, localitatea Lunca Bradului, judeţul Mureş, fiind afectată o suprafață de 2,0 ha, în fond forestier proprietate publică de stat. Incendiul a fost stins la data de 02.05.2018, la ora 07.00. Nu se cunosc cauzele izbucnirii incendiului.

**Garda Forestieră Ploieşti** informează despre producerea unui incendiu de litieră, la data de 01.05.2018, la ora 14.00, pe raza O.S. Răcari, localitatea Ghineşti, judeţul Dâmboviţa, fiind afectată o suprafață de 0,5 ha, în fond forestier proprietate publică de stat. Incendiul a fost stins în aceeaşi zi, la ora 15.00. Nu se cunosc cauzele izbucnirii incendiului.

**Garda Forestieră Braşov** informează despre izbucnirea unui incendiu de litieră, la data de 30.04.2018, la ora 12.00, pe raza O.S. Topliţa, localitatea Ditrău, judeţul Harghita, fiind afectată o suprafață de 0,9 ha, în fond forestier proprietate publică de stat. Incendiul a fost stins în aceeaşi zi, la ora 20.00. Incendiul s-a propagat de la vegetaţia uscată din vecinătate.

**Garda Forestieră Timişoara** informează despre producerea următoarelor incendii de pădure:

- la data de 27.04.2018, la ora 16.00, pe raza O.S. Băile Herculane, localitatea Băile Herculane, judeţul Caraş Severin, fiind afectată o suprafață de 4,0 ha, în fond forestier proprietate publică de stat;

- la data de 30.04.2018, la ora 17.00, pe raza O.S. Anina, fiind afectată o suprafață de 0.02 ha, în fond forestier proprietate publică de stat; incendiul a fost stins în aceeaşi zi, la ora 17.30.

**Garda Forestieră Ploieşti** informează despre producerea unui incendiu de litieră, la data de 22.04.2018, la ora 18.00, pe raza O.S. Poiana Cerbului, localitatea Arefu, judeţul Argeş, fiind afectată o suprafață de 8,5 ha. Se intervine pentru stingerea incendiului.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 01.05.2018-02.05.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 DIRECȚIA DE COMUNICARE